รัฐบาลไทย-ข่าวทำเนียบรัฐบาล-“รัฐมนตรีเกษตรฯ” เร่งช่วยเหลือน้ำท่วมภาคใต้อย่างต่อเนื่อง ย้ำหน่วยงานติดตามสถานการณ์
วันศุกร์ที่ 6 มกราคม 2560
“รัฐมนตรีเกษตรฯ” เร่งช่วยเหลือน้ําท่วมภาคใต้อย่างต่อเนื่อง ย้ําหน่วยงานติดตามสถานการณ์
“รัฐมนตรีเกษตรฯ” เร่งช่วยเหลือน้ําท่วมภาคใต้อย่างต่อเนื่อง ย้ําหน่วยงานติดตามสถานการณ์ พร้อมวางแผนบูรณาการเตรียมการล่วงหน้า สั่งกรมชลฯ สนับสนุนเครื่องสูบน้ํา/ผลักดันน้ํา เร่งระบายน้ําออกจากพื้นที่น้ําท่วมขังอย่างเต็มที่
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยถึงสถานการณ์น้ําท่วมทางภาคใต้ว่า ได้มอบนโยบายในการเตรียมการช่วยเหลือน้ําท่วมให้แก่หน่วยงานที่เกี่ยวข้อง ซึ่งที่ผ่านมากระทรวงเกษตรและสหกรณ์ได้มีการติดตามสถานการณ์น้ําทางภาคใต้อย่างต่อเนื่อง โดยได้ระดมเครื่องมือจากส่วนกลางไปรอในพื้นที่ตั้งแต่เดือน พ.ย.59 ซึ่งขณะนี้ยังมีเครื่องมือเพียงพอ พร้อมทั้งเน้นย้ําให้หน่วยงานในส่วนกลางติดตามสถานการณ์ และวางแผนบูรณาการเตรียมการล่วงหน้า เมื่อเกิดเหตุน้ําท่วมให้หน่วยต่างๆ ลงพื้นที่ช่วยเหลือเกษตรกรในทุกพื้นที่อย่างต่อเนื่อง อะไรที่ทําได้ให้ทําทันที หากเกินขีดความสามารถให้รีบขอรับการสนับสนุนจากส่วนกลาง สําหรับสถานการณ์น้ําท่วมในพื้นที่ภาคใต้นั้น เนื่องจากมรสุมตะวันออกเฉียงเหนือมีกําลังแรงพัดปกคลุมภาคใต้และอ่าวไทย ประกอบกับหย่อมความกดอากาศต่ําปกคลุมช่องแคบมะละกาประเทศมาเลเซีย ในช่วงวันที่ 31 ธ.ค.59 – 3 ม.ค.60 ทําให้พื้นที่ภาคใต้ตอนล่างยังคงมีฝนตกหนักถึงหนักมาก โดยส่งผลกระทบใน 6 จังหวัด ได้แก่ ตรัง นครศรีธรรมราช พัทลุง ยะลา ปัตตานี และ นราธิวาส โดยมีฝนตกสะสมสูงสุด 455 มิลลิเมตร ที่อําเภอสุคีริน จังหวัดนราธิวาส 455 มิลลิเมตร
นายทองเปลว กองจันทร์ รองอธิบดีกรมชลประทาน กล่าวว่า สาเหตุที่เกิดน้ําท่วมทางภาคใต้เนื่องจากมีปริมาณฝนตกหนักในช่วง 31 ธ.ค.59 เป็นต้นมา โดย จังหวัดนครศรีธรรมราช มีปริมาณฝนสะสม 3 วัน (31 ธ.ค. 59 - 2 ม.ค. 60) ในอําเภอเฉลิมพระเกียรติ อําเภอนาบอน อําเภอลานสกา อําเภอท่าศาลา และอําเภอเมือง ที่ 194 มิลลิเมตร 150 มิลลิเมตร 149 มิลลิเมตร 137 มิลลิเมตร และ 112 มิลลิเมตร ตามลําดับ ทําให้มีปริมาณน้ําไหลหลากเป็นจํานวนมาก ปัจจุบันมีแนวโน้มทรงตัวและเพิ่มขึ้นเล็กน้อย สําหรับพื้นที่น้ําท่วมในเขต จ.นครศรีธรรมราช ประกอบไปด้วย พื้นที่ลุ่มน้ําปากพนัง มีน้ําท่วมขังในพื้นที่ลุ่มต่ํา 3 อําเภอ คือ อําเภอชะอวด อําเภอหัวไทร และอําเภอเชียรใหญ่ ส่วนพื้นที่ลุ่มน้ําอื่นๆ มีน้ําท่วมขังในที่ลุ่มต่ํา 4 อําเภอ ได้แก่ พื้นที่ในเขตเทศบาลนครนครศรีธรรมราช อําเภอพรหมคีรี อําเภอพิปูน และอําเภอทุ่งสง หากไม่มีฝนตกลงมาเพิ่ม คาดว่าจะเข้าปกติภายใน 4 - 6 วัน ในส่วนของการช่วยเหลือ กรมชลประทานได้สนับสนุนเครื่องสูบน้ํา เครื่องผลักดันน้ํา และเครื่องมือต่างๆ เพื่อเร่งระบายน้ําออกจากพื้นที่น้ําท่วมขังแล้ว
จังหวัดตรัง เกิดฝนตกหนักในช่วงวันที่ 1 - 3 ม.ค. 60 วัดปริมาณฝนสะสม 3 วัน ได้ 112.6 มิลลิเมตร ที่อําเภอ นาโยง และครอบคลุมไปจนถึงบริเวณอําเภอห้วยยอดติดต่อเทือกเขาบรรทัด ทําให้ระดับน้ําในคลองนางน้อยและแม่น้ําตรังตอนบนเพิ่มสูงขึ้น แต่เนื่องจากเป็นพื้นที่ลุ่มต่ําลาดชันเชิงเขาน้ํามาเร็วไปเร็ว ซึ่งน้ําจะไหลลงสู่ลําน้ําสายหลักต่อไป ปัจจุบันระดับน้ําในลําน้ํายังต่ํากว่าตลิ่งมากกว่า 1 เมตร และจะไม่มีผลกระทบกับพื้นที่เศรษฐกิจ สําหรับในแม่น้ําตรังตอนบน มีน้ําท่วมพื้นที่ลุ่มต่ําบริเวณอําเภอรัษฎา อําเภอห้วยยอด และอําเภอเมืองตรัง คาดว่าน้ําจะไหลมาถึงอําเภอเมืองตรัง เข้าท่วมพื้นที่ลุ่มต่ําริมแม่น้ําประมาณ วันที่ 6 ม.ค. 60 นี้ ซึ่งกรมชลฯ ได้ติดตามสถานการณ์น้ําอย่างใกล้ชิด และรายงานสถานการณ์น้ําให้หน่วยงานที่เกี่ยวข้องทราบต่อไปแล้ว
จังหวัดพัทลุง มีปริมาณฝนเฉลี่ยรวมทั้งจังหวัด (2 - 3 มกราคม 2560) วัดได้ 251 มิลลิเมตร ส่งผลให้เกิดน้ําท่วมในพื้นที่ลุ่มต่ํา 11 อําเภอริมทะเลสาบสงขลา ได้แก่ อําเภอเมืองพัทลุง เขาชัยสน กงหรา ป่าบอน ปากพะยูน ป่าพะยอม ควนขนุน ศรีนครินทร์ บางแก้ว ศรีบรรพต และตะโหมด หากไม่มีฝนตกลงมาเพิ่มจะเข้าสู่ปกติภายใน 1 -2 วัน ซึ่งปริมาณน้ํานี้จะไหลมารวมที่ทะเลสาบสงขลา คาดว่าจะเข้าสู่ภาวะปกติ ภายใน 6 - 7 วัน ทั้งนี้ได้สนับสนุนเครื่องสูบน้ํา พร้อมทั้งได้แจ้งเตือนหน่วยงานที่เกี่ยวข้องและติดตามสถานการณ์น้ําอย่างใกล้ชิด จังหวัดปัตตานี และจังหวัดยะลา วัดปริมาณฝนสะสม 3 วัน ที่อําเภอกะพ้อ และอําเภอทุ่งยางแดง วัดได้ 238.7 มิลลิเมตร และ 233 มิลลิเมตร ตามลําดับ ส่งผลให้มีน้ําท่วมพื้นที่ลุ่มต่ําบางแห่งในเขตอําเภอเมืองปัตตานี และอําเภอเมืองยะลา และมีน้ําท่วมในพื้นที่ลุ่มต่ําบางแห่งของอําเภอยะหาและอําเภอรามัน หากไม่มีฝนตกลงมาเพิ่ม คาดว่าจะเข้าสู่ภาวะปกติภายใน 1 -2 วัน โดยกรมชลประทานได้ร่วมกับทางจังหวัดและหน่วยงานในท้องถิ่น บูรณาการเร่งระบายน้ําเพื่อบรรเทาอุทกภัยให้กลับสู่ภาวะปกติโดยเร็วที่สุด ซึ่งปัจจุบันระดับน้ําเริ่มลดลงแล้ว
จังหวัดนราธิวาส เกิดฝนตกหนักในช่วงวันที่ 31 ธ.ค. 59 - 2 ม.ค. 60 วัดปริมาณฝนสะสม 3 วัน ที่อําเภอสุคีริน อําเภอแว้ง และอําเภอจะแนะ ได้ 455 มิลลิเมตร 426 มิลลิเมตร และ 409 มิลลิเมตรตามลําดับ ส่งผลให้ลุ่มน้ําโก-ลก ลุ่มน้ําบางนรา และลุ่มน้ําสายบุรี เกิดน้ําท่วมในพื้นที่ลุ่มต่ํา ในเขตอําเภอรือเสาะ อําเภอบาเจาะ อําเภอเมือง อําเภอระแงะ อําเภอจะแนะ อําเภอสุไหงปาดี อําเภอสุไหงโก-ลก อําเภอแว้ง รวมถึงอําเภอสายบุรี จังหวัดปัตตานี ซึ่งกรมชลประทานได้สนับสนุนเครื่องสูบน้ําและเครื่องผลักดันน้ํา เพื่อช่วยระบายน้ําในพื้นที่แล้ว
------------------------------------------
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai